PREKROČENIE LIMITNÝCH HODNÔT TUHÝCH ČASTÍC PM10 
V MESTSKEJ ČASTI BRATISLAVA – NOVÉ MESTO

	Dňa 12. 09. 2011 oznámil Krajský úrad životného prostredia v Bratislave, že podľa monitorovania Slovenského hydrometeorologického ústavu na monitorovacej stanici Trnavské mýto v Bratislave došlo opätovne k presiahnutiu povoleného počtu prekročení limitných hodnôt tuhých častíc PM10 stanoveného v zmysle platnej legislatívy v ochrane kvality ovzdušia na 35 prekročení za kalendárny rok.

	Vzhľadom na túto skutočnosť je mestská časť Bratislava – Nové Mesto povinná zabezpečiť opatrenia, vyplývajúce z akčného plánu kvality ovzdušia, vydaného Všeobecne záväznou vyhláškou KÚ ŽP v Bratislave č.8/2010 zo dňa 11. 11. 2010:

•	čistenie a splachovanie mestských komunikácií III. a IV. triedy ohraničené ul. Tomášikova, Račianska, Šancová, Legionárska a Trnavská, mimo zimnej údržby do 24 hodín od odovzdania informácie a pri trvaní prekračovania priebežne,
•	obmedzenie prašnosti výzvou investorov rozsiahlejších stavenísk a prebiehajúcich búracích prác na plnenie podmienky stavebného povolenia týkajúcej sa opakovaného kropenia do 48 hodín od odovzdania informácie a pri trvaní prekračovania priebežne,
•	informovanie obyvateľov o prekročení limitnej hodnoty PM10 na internetovej stránke, úradnej tabuli a informačnom televíznom kanáli do 24 hodín od odovzdania informácie, prípadne vyzvanie občanov na obmedzenie cestovania individuálnou automobilovou dopravou.

Ďalšie opatrenia, ako je čistenie a splachovanie komunikácií I. a II triedy je povinné zabezpečiť hlavné mesto a podrobne informovať o vplyve na zdravie občanov má v kompetencii Regionálny úrad verejného zdravotníctva Bratislava, hlavné mesto.
Súčasne oznamujeme, že o opatreniach vykonaných mestskou časťou budeme naďalej  informovať.